作者：曹勋
词牌/韵律：选冠子

paragraphs: 秀木撑空，凝云藏岫，处处群山横翠。
霜风冽面，酒力潜消，征辔暂指天际。
红叶黄花，水光山色，常爱晓云晴霁。
念尘埃眯眼，年华易老，觉远行非易。
常自感、羽客难寻，蓬莱难到，强作林泉活计。
鱼依密藻，雁过烟空，家信渐遥千里。
还是关河冷落，斜阳衰草，苇村山驿。
又鸡声茅店，鸦啼露井重唤起。